Diari Oficial de la Generalitat Valenciana


Sumari del DOGV 9781, del 05-02-2024 (2024/822)

ORDRE 1/2024, de 30 de gener, de la Conselleria d'Innovació, Indústria, Comerç i Turisme, per la qual s'establixen les bases reguladores per a la concessió d'ajudes per a impulsar la reindustrialització de l'economia de la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9781

Data del DOGV
:   05-02-2024

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2024/822


Data del document
:   30-01-2024

Organisme emissor
:   Conselleria d'Innovació, Indústria, Comerç i Turisme

Tipus de document
:   Ordre

Anàlisi jurídica

 Descriptors 

:   * ajuda pública
    * indústria diversa
    * modernització industrial
    * producció industrial
    * ajuda a la indústria

ORDRE 1/2024, de 30 de gener, de la Conselleria d'Innovació, Indústria, Comerç i Turisme, per la qual s'establixen les bases reguladores per a la concessió d'ajudes per a impulsar la reindustrialització de l'economia de la Comunitat Valenciana. [2024/822]  
ÍNDEX  
Preàmbul  
Títol I. Disposicions generals  
Article 1. Objecte  
Article 2. Marc normatiu  
Article 3. Obligacions generals de les empreses i entitats beneficiàries  
Article 4. Incompatibilitat amb altres ajudes per als mateixos costos  
  
Títol II. Modalitats d'ajudes  
Capítol I. Subvencions per a donar suport a les inversions productives realitzades per les pimes industrials  
Article 5. Actuacions subvencionables i criteris d'avaluació  
Article 6. Requisits de les empreses beneficiàries  
Article 7. Despeses subvencionables  
Article 8. Quantia de l'ajuda  
Capítol II. Subvencions per a impulsar projectes industrials que siguen estratègics per a la Comunitat Valenciana  
Article 9. Actuacions subvencionables i criteris d'avaluació  
Article 10. Empreses i entitats beneficiàries  
Article 11. Despeses subvencionables  
Article 12. Quantia de les ajudes  
Capítol III. Subvencions per a donar suport a activitats no econòmiques desenvolupades per associacions empresarials que impulsen la reindustrialització de la Comunitat Valenciana  
Article 13. Actuacions subvencionables i criteris d'avaluació  
Article 14. Requisits de les entitats associatives beneficiàries  
Article 15. Despeses subvencionables  
Article 16. Quantia de les ajudes  
Capítol IV. Subvencions per a donar suport a activitats no econòmiques desenvolupades per entitats gestores d'àrees industrials  
Article 17. Actuacions subvencionables i criteris d'avaluació  
Article 18. Requisits de les entitats i associacions beneficiàries  
Article 19. Despeses subvencionables  
Article 20. Quantia de les ajudes  
Títol III. Regulació dels procediments  
Capítol I. Procediment de concessió  
Article 21. Convocatòria i procediment de concessió  
Article 22. Presentació de sol·licituds  
Article 23. Esmena de sol·licituds  
Article 24. Ordenació i instrucció  
Article 25. Criteris objectius d'atorgament de la subvenció  
Article 26. Resolució de concessió  
Article 27. Resolució d'incidències. Supòsits i criteris de modificació de la resolució  
Article 28. Minoració i reintegrament de les ajudes  
Capítol II. Justificació i control  
Article 29. Termini i forma de justificació de les ajudes  
Article 30. Pagament de l'ajuda, abonaments a compte i bestretes  
Article 31. Pla de control  
Article 32. Incidència pressupostària  
Article 33. Tractament de dades de caràcter personal  
Disposició final primera. Expedients d'ajudes subjectes a estes bases  
Disposició final segona. Instruccions  
Disposició final tercera. Entrada en vigor  
  
  
PREÀMBUL  
  
L'Estratègia industrial de la Unió Europea establix la necessitat d'impulsar la doble transició cap a una economia ecològica i digital, de reforçar la competitivitat industrial de la UE a escala mundial i de millorar l'autonomia estratègica d'Europa, i per a això es marca com a objectius impulsar la transformació cap a una economia més sostenible, digital, resilient i competitiva a escala mundial, i avançar cap a la neutralitat climàtica i el lideratge digital.  
A més, la Comissió reclama als estats membres tindre en compte les petites i mitjanes empreses com a vector principal d'innovació en els diversos ecosistemes, amb noves accions que tinguen especial interés per a les pimes i les empreses emergents perquè es beneficien d'un mercat únic reforçat, una menor dependència de l'oferta o unes transicions ecològica i digital més ràpides, proposant mesures com l'assessoria a les pimes en matèria de sostenibilitat, les inversions en sostenibilitat ambiental i energètica o el suport a la millora de les capacitats productives i la diversificació per a reduir l'excessiva dependència exterior.  
  
Seguint esta línia estratègica comunitària, el Consell de la Generalitat, en l'exercici de les seues competències exclusives en planificació econòmica i de la indústria, ha iniciat el procés d'elaboració d'una estratègia per a la reindustrialització de la Comunitat Valenciana 2024-2028 que ens acoste a l'objectiu que la nostra indústria represente almenys un 20 % del PIB regional.  
La Conselleria d'Innovació, Indústria, Comerç i Turisme, com a departament competent en matèria d'indústria, ha assumit el repte de liderar l'elaboració d'esta nova estratègia de reindustrialització, i per a això ha realitzat un procés consultiu amb els agents econòmics i socials que ens ha permés rebre les propostes dels diferents sectors industrials, i conjuntament dissenyar les mesures i actuacions que poden ajudar a aconseguir els objectius següents:  
• Incrementar la inversió de les pimes industrials per a la diversificació i la modernització d'actius.  
• Augmentar la creació de clústers com a eina de millora de la competitivitat sectorial.  
• Facilitar l'atracció de projectes estratègics industrials, nacionals i estrangers.  
• Impulsar les exportacions i la internacionalització de les pimes industrials.  
• Fomentar l'R+D+I en les pimes i el seu accés als recursos i capacitats del sistema valencià d'innovació.  
• Facilitar l'emprenedoria i els instruments de cooperació que permeten a les pimes guanyar grandària i capacitat operativa.  
• Acompanyar les empreses en la seua transició energètica i cap a l'economia circular.  
• Desenvolupar el talent i promocionar la formació del capital humà.  
  
• Millorar la qualitat del sòl industrial i augmentar la seua oferta.  
• Reduir al mínim les càrregues burocràtiques a les empreses.  
Estes bases formen part del marc regulador que facilitarà el desenvolupament del conjunt d'activitats industrials que permeten complir estos objectius.  
Atés el caràcter normatiu de les bases reguladores de subvencions d'acord amb el que es disposa en l'article 160, apartat 2, lletra b) de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, i actuant en concordança amb el que s'establix en l'article 3, apartat 4, del Decret 24/2009, de 13 de febrer, del Consell, sobre la forma, l'estructura i el procediment d'elaboració de projectes normatius de la Generalitat, segons el qual les disposicions modificatives hauran d'utilitzar-se amb caràcter restrictiu, i haurà de prevaldre l'aprovació d'una nova disposició sobre el manteniment de la norma originària i les seues posteriors modificacions, es fa necessària la redacció d'unes noves bases per a complir els objectius i les obligacions exposats anteriorment.  
  
Així mateix, amb l'entrada en vigor del Decret 118/2022, de 5 d'agost, del Consell, pel qual s'aprova la inclusió de clàusules de responsabilitat social en la contractació pública i en les convocatòries d'ajudes i subvencions (DOGV 9405, 16.08.2022), s'establix l'obligació d'incorporar en les bases reguladores de subvencions clàusules de responsabilitat social en les subvencions, així com mecanismes de comprovació del seu compliment i les conseqüències del seu incompliment. Per tant, és necessari adaptar les actuals bases per a complir amb esta obligació.  
Esta ordre regula en primer lloc, en el capítol I del títol II, el marc bàsic de les ajudes dirigides a donar suport a les inversions productives que realitzen les pimes per a millorar les seues capacitats competitives. En segon lloc, estes bases recullen en el capítol II l'armadura jurídica d'unes ajudes dirigides a impulsar específicament projectes que es consideren estratègics per a la reindustrialització de la Comunitat Valenciana. A continuació, es recull en el capítol III l'empara normativa necessària per a donar suport al teixit associatiu vinculat a la indústria, facilitant el desenvolupament d'actuacions que no afronten les empreses de manera aïllada però que, realitzades en comú, poden impulsar la reindustrialització de la Comunitat Valenciana. Finalment, en el capítol IV d'estes bases, s'establix el marc necessari per a secundar diverses actuacions, desenvolupables per entitats gestores d'àrees industrials i que poden impulsar una millor gestió i la modernització d'estes infraestructures estratègiques. Estos suports dels capítols III i IV aniran exclusivament dirigits al desenvolupament d'activitats no econòmiques d'estes associacions i entitats, de manera que no suposen avantatges econòmics directes a les empreses o que puguen falsejar la lliure competència a escala europea.  
Les subvencions a què es referixen estes bases reguladores s'emmarquen dins del Pla estratègic de subvencions 2022-2024, de la Conselleria d'Economia Sostenible, Sectors Productius, Comerç i Consum (hui Innovació, Indústria, Comerç i Turisme), que en compliment del que preveu l'article 164.a de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, es va aprovar mitjançant la Resolució de 29 d'abril de 2022, modificada per Resolució de 19 d'abril de 2023.  
En virtut d'això, en compliment del que establixen la Llei 38/2003, de 17 de novembre, general de subvencions; el Reial decret 887/2006, de 21 de juliol, pel qual s'aprova el Reglament de desenvolupament de la llei esmentada, fent ús de les facultats que em conferixen l'article 28 de la Llei 5/1983, de 30 de desembre, del Consell, i els articles 160.2.b) i 165.1 de la Llei 1/2015 de, 6 de febrer de la Generalitat, d'hisenda pública, del sector públic instrumental i de subvencions, en l'exercici de les competències en matèria d'indústria atribuïdes a esta conselleria per l'article 11 del Decret 10/2023, de 19 de juliol, del president de la Generalitat, pel qual es determinen el nombre i la denominació de les conselleries i les seues atribucions, i per l'article 1 del Decret 226/2023, de 19 de desembre, de 2023, del Consell, pel qual s'aprova el Reglament orgànic i funcional de la Conselleria d'Innovació, Indústria, Comerç i Turisme, després de l'informe previ de l'Advocacia General de la Generalitat i de la Intervenció Delegada en la Conselleria,  
  
  
  
ORDENE  
  
Títol I  
Disposicions generals  
  
Article 1. Objecte  
Esta ordre té com a objecte establir les bases reguladores de les ajudes, en forma de subvenció, dirigides a impulsar la reindustrialització de l'economia de la Comunitat Valenciana, a través de les quatre modalitats de subvencions desenvolupades en els capítols següents del títol II:  
  
a) Capítol I. Subvencions per a donar suport a les inversions productives realitzades per les pimes industrials.  
b) Capítol II. Subvencions per a impulsar projectes industrials que siguen estratègics per a la Comunitat Valenciana.  
c) Capítol III. Subvencions per a donar suport a activitats no econòmiques desenvolupades per associacions empresarials que impulsen la reindustrialització de la Comunitat Valenciana.  
d) Capítol IV. Subvencions per a donar suport a activitats no econòmiques desenvolupades per entitats gestores d'àrees industrials.  
  
Article 2. Marc normatiu  
1. Estes ajudes tenen la consideració de subvencions públiques i es regixen per les presents bases, pel que es disposa en les respectives convocatòries i resolucions de concessió, i per totes les normes vigents que resulten aplicables, entre estes:  
a) La Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions.  
b) La Llei 39/2015, d'1 d'octubre, del procediment administratiu comú de les administracions públiques.  
c) La Llei 1/2015, de 6 de febrer, de la Generalitat, d'hisenda, del sector públic instrumental i de subvencions.  
d) La Llei 1/2022, de 13 d'abril, de transparència i bon govern de la Comunitat Valenciana, i el Decret 105/2017, de 28 de juny, del Consell, de desplegament de la Llei 2/2015, de 2 d'abril, de la Generalitat, en matèria de transparència i de regulació del Consell de Transparència, Accés a la Informació Pública i Bon Govern, en tot allò que no contradiga l'esmentada Llei 1/2022.  
e) El Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades i pel qual es deroga la Directiva 95/46/CE, així com la Llei orgànica 3/2018, de 5 de desembre, de protecció de dades personals i garantia dels drets digitals.  
2. En compliment del Decret 128/2017, de 29 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat, dirigits a establir, concedir o modificar ajudes públiques, s'indica que les ajudes regulades en el títol II d'esta ordre són compatibles amb el mercat interior d'acord amb els articles 107 i 108 del Tractat de Funcionament de la Unió Europea, i queden exemptes de l'obligació de notificació, d'acord amb:  
  
a) Les ajudes regulades en el capítol I, per a inversions productives realitzades per les pimes industrials, s'emparen en el Reglament (UE) núm. 2023/2831, de la Comissió, de 13 de desembre de 2023, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis, publicat en el Diario Oficial de la Unión Europea (DO L de 15.12.2023), d'ara en avant Reglament de minimis, amb les seues modificacions posteriors o norma que el substituïsca.  
b) Les ajudes regulades en el capítol II, per a projectes industrials que siguen estratègics per a la Comunitat Valenciana, podran acollir-se, indistintament, als següents marcs normatius aplicables, i cada convocatòria haurà de detallar les condicions exigibles segons la normativa comunitària de defensa de la competència:  
a) El Reglament de minimis.  
b) Els articles 14, 25, 27, 28, 36, 38, 41, 47, 48 i 49 del Reglament (UE) número 651/2014, de la Comissió, de 17 de juny de 2014, pel qual es declaren determinades categories d'ajudes compatibles amb el mercat interior en aplicació dels articles 107 i 108 del Tractat de Funcionament de la Unió Europea (DOUE L 187/1, 26.06.2014), modificat pel Reglament (UE) 2017/1084, de la Comissió, de 14 de juny de 2017 (DOUE L 156, de 20.06.2017); pel Reglament (UE) núm. 2020/972, de la Comissió, de 2 de juliol de 2020 (DOUE L 215 de 07.07.2020); pel Reglament (UE) núm. 2021/452, de la Comissió, de 15 de març de 2021 (DOUE L 89 de 16.03.2021); pel Reglament (UE) núm. 2021/1237, de la Comissió, de 23 de juliol de 2021 (DOUE L 270 de 29.07.2021); pel Reglament (UE) núm. 2023/917, de la Comissió, de 4 de maig de 2023 (DOUE L 119 de 5.5.2023), i pel Reglament (UE) núm. 2023/1315, de la Comissió, de 23 de juny de 2023 (DOUE L 167 de 30.6.2023), d'ara en avant RGEC, amb les seues modificacions posteriors o norma que el substituïsca.  
c) Les ajudes regulades en els capítols III i IV, per a donar suport a accions desenvolupades per associacions empresarials que impulsen la reindustrialització de la Comunitat Valenciana i actuacions d'entitats gestores d'àrees industrials, són compatibles amb el mercat interior d'acord amb l'article 107, apartat 1, del Tractat de Funcionament de la Unió Europea, i queden exemptes de l'obligació de notificació, per no suposar avantatge econòmic que puga falsejar la competència afectant els intercanvis comercials entre estats membres, ja que estes ajudes es limitaran exclusivament a l'àmbit d'activitats de caràcter no econòmic de les beneficiàries. S'entén per activitat econòmica l'oferiment de béns i servicis en un determinat mercat en el qual hi haja intercanvis comercials entre estats membres. En cas que la beneficiària duga a terme activitats econòmiques juntament amb activitats subvencionables de caràcter no econòmic, estarà obligada a distingir amb claredat entre ambdós tipus d'activitats, a separar-ne clarament el finançament, de manera que no repercutisquen sobre les seues activitats econòmiques.  
  
  
Article 3. Obligacions generals de les empreses i entitats beneficiàries  
  
1. Les empreses i entitats beneficiàries de les subvencions concedides d'acord amb esta ordre tenen l'obligació general de realitzar per si mateixes l'activitat que fonamente la concessió de la subvenció, en la forma, les condicions i el termini establits en cada convocatòria per a cada tipus d'ajuda i, si de cas hi manca, abans de l'1 de desembre de l'any en què ha sigut concedida.  
2. No obstant el que es disposa en l'apartat anterior, les empreses i entitats beneficiàries podran subcontractar amb tercers fins a un màxim del 100 % de l'import de l'activitat subvencionada. Si esta subcontractació supera el 20 % de la subvenció concedida i este import supera els 60.000 euros, el contracte haurà de realitzar-se per escrit, després de la sol·licitud d'autorització prèvia a la direcció general amb competències en indústria, que s'entendrà concedida en cas que esta no es denege expressament en el termini de 10 dies hàbils des de l'endemà de la presentació de la sol·licitud de l'autorització. Quan la beneficiària subcontracte amb tercers la realització de part de l'activitat subvencionada, haurà d'exigir als esmentats tercers que es comprometen per escrit a respectar la normativa ambiental i social, i també a complir els compromisos socials, de transparència, ètics i ambientals assumits per la beneficiària.  
3. Les empreses i entitats beneficiàries hauran d'executar els projectes i actuacions objecte de subvenció dins del territori de la Comunitat Valenciana. No obstant això, podran subvencionar-se a l'empara del capítol III actuacions d'associacions i entitats que es realitzen fora del territori de la Comunitat, sempre que estes despleguen els seus principals efectes i beneficis en les empreses i associacions amb seu en el territori de la Comunitat com, per exemple, l'assistència de l'associació a certàmens, presentació exterior de productes, accions de promoció i altres actuacions que no puguen considerar-se una deslocalització de l'activitat econòmica en un altre territori, o que no despleguen els seus principals efectes en un àmbit diferent del de la nostra Comunitat.  
  
4. En el cas de subvencionar-se inversions en béns inventariables, estos hauran d'instal·lar-se i utilitzar-se exclusivament en un centre productiu a la Comunitat Valenciana, i mantindre's en esta i en l'inventari de l'empresa beneficiària, o de l'empresa que la substituïsca en cas de fusions, absorcions, escissions o adquisicions, almenys cinc anys si es tracta d'un bé inscriptible en un registre públic, i durant un mínim de tres anys per a la resta de béns, llevat que la convocatòria establisca un termini major. Això no impedirà la substitució d'actius avariats o que hagen quedat obsolets en eixe període, després de la sol·licitud d'autorització prèvia a la direcció general amb competències en matèria d'indústria i sempre que l'activitat econòmica de la beneficiària es mantinga a la Comunitat Valenciana pel període indicat. La venda dels actius subvencionats o la substitució sense autorització, abans de finalitzar el termini de permanència obligatori, comportarà la revocació de la subvenció respecte a eixos actius, amb l'obligació de devolució de l'ajuda rebuda per estos, més els interessos generats des de la data del seu pagament.  
5. Les empreses i entitats beneficiàries hauran de disposar per a l'exercici de la seua activitat de les autoritzacions administratives preceptives, estar inscrites en els registres públics pertinents i complir qualssevol altres requisits exigits en les disposicions aplicables o en les convocatòries.  
6. No podran obtindre la condició de beneficiàries les empreses i entitats en què concórrega alguna de les circumstàncies previstes en l'article 13 de la Llei 38/2003, de 17 de novembre, general de subvencions.  
7. Les empreses i entitats beneficiàries hauran de fer la publicitat adequada del caràcter públic del finançament de l'activitat, d'acord amb la Llei 1/2022, de 13 d'abril, de transparència i bon govern de la Comunitat Valenciana, i en les respectives convocatòries es podrà concretar o ampliar les mesures a adoptar per a garantir la publicitat adequada de les ajudes concedides per la Conselleria.  
8. A més de les obligacions anteriors, i les que amb caràcter general s'establixen en la Llei 38/2003, de 17 de novembre, general de subvencions, les empreses i entitats beneficiàries hauran de complir les obligacions concretes que es fixen en la corresponent convocatòria per a cada actuació.  
9. L'incompliment de qualsevol de les obligacions establides en estes bases o en les respectives convocatòries serà causa de l'exigència de les responsabilitats o sancions corresponents segons la legislació vigent, i especialment les previstes en el títol IV, capítols I i II de la Llei 38/2003, de 17 de novembre, general de subvencions, i en el capítol IV del títol X de la Llei 1/2015, de 6 de febrer, de la Generalitat, i amb caràcter procedimental en el títol IV de la Llei 39/2015, d'1 d'octubre, i podrà donar lloc, a més, a la minoració o revocació de la subvenció concedida, així com a l'inici de l'expedient de reintegrament, amb els interessos generats des de la data de pagament efectiu de la subvenció.  
  
  
Article 4. Incompatibilitat amb altres ajudes per als mateixos costos  
1. Les subvencions regulades en els capítols I i II del títol II d'esta ordre, este últim capítol només pel que fa a ajudes acollides a minimis, podran acumular-se amb ajudes de minimis concedides de conformitat amb el Reglament (UE) 2023/2832, de la Comissió, de 13 de desembre de 2023, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis concedides a empreses que presten servicis d'interés econòmic general (DO L, 2023/2831, 15.12.2023).  
2. Les subvencions regulades en els capítols I i II del títol II d'esta ordre, este últim capítol només pel que fa a ajudes acollides a minimis, podran acumular-se amb ajudes de minimis concedides d'acord amb el Reglament (UE) núm. 1408/2013, de la Comissió, de 18 de desembre de 2013, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis en el sector agrícola (DO L 352 de 24.12.2013) i al Reglament (UE) núm. 717/2014, de la Comissió, de 27 de juny de 2014, relatiu a l'aplicació dels articles 107 i 108 del Tractat de Funcionament de la Unió Europea a les ajudes de minimis en el sector de la pesca i de l'aqüicultura (DO L 190 de 28.6.2014) fins al límit màxim de 300.000 euros durant qualsevol període de tres anys.  
3. Les subvencions regulades en els capítols I i II del títol II d'esta ordre, este últim capítol només pel que fa a ajudes acollides a minimis, no s'acumularan amb cap ajuda estatal en relació amb les mateixes despeses subvencionables, ni amb ajudes estatals per a la mateixa mesura de finançament de risc si esta acumulació excedira la intensitat d'ajuda o de l'import d'ajuda més elevat que corresponga fixat en les circumstàncies concretes de cada cas per un reglament d'exempció per categories o una decisió adoptats per la Comissió. Les ajudes de minimis que no es concedisquen per a costos subvencionables específics ni puguen atribuir-se a costos subvencionables específics podran acumular-se amb ajudes estatals concedides en virtut d'un reglament d'exempció per categories o una decisió adoptats per la Comissió.  
  
4. Les subvencions regulades en el capítol II del títol II d'esta ordre, pel que fa a ajudes acollides al RGEC, podran acumular-se amb:  
  
a) Qualsevol altra ajuda estatal, sempre que estes mesures d'ajuda es referisquen a costos subvencionables identificables diferents.  
a) Qualsevol altra ajuda estatal, corresponent, parcialment o totalment, als mateixos costos subvencionables, únicament si esta acumulació no supera la intensitat d'ajuda o l'import d'ajuda més elevats aplicables a esta ajuda en virtut del RGEC.  
Les ajudes estatals exemptes en virtut del RGEC no s'acumularan amb ajudes de minimis relatives als mateixos costos subvencionables si esta acumulació dona lloc a una intensitat d'ajuda superior a l'establida en el capítol III del RGEC.  
5. Les subvencions regulades en els capítols III i IV d'esta ordre seran compatibles amb altres subvencions públiques o ingressos privats per als mateixos costos subvencionables, procedents de qualsevol administració, o de qualsevol ens públic o privat, sempre que la suma total de les subvencions, ajudes, recursos o ingressos rebuts per a la mateixa finalitat no supere el cost final de l'activitat subvencionada.  
  
6. Les empreses beneficiàries de les subvencions subjectes al règim de minimis hauran de comunicar unes altres ajudes de minimis concedides a Espanya durant qualsevol període de tres anys i que estiguen subjectes a qualsevol reglament de minimis, a l'efecte de computar el límit màxim d'ajuda de minimis que podran percebre.  
7. Les respectives convocatòries podran establir la incompatibilitat addicional de les ajudes emparades en esta ordre amb altres ajudes públiques.  
  
  
TÍTOL II  
Modalitats d'ajudes  
  
CAPÍTOL I  
Subvencions per a donar suport a les inversions productives realitzades per les pimes industrials  
  
Article 5. Actuacions subvencionables i criteris d'avaluació  
1. A l'empara d'este capítol, seran subvencionables els projectes d'inversió productiva realitzats per les pimes de la Comunitat Valenciana, mitjançant la creació d'un nou establiment industrial, l'ampliació o modernització d'un establiment existent, la diversificació de la producció industrial, o canvis essencials en els processos productius industrials existents en un establiment.  
2. Els projectes es prioritzaran atenent els criteris especificats a continuació i la ponderació que s'especifica sobre un total de 100 punts, en la forma que es concrete en les respectives convocatòries:  
  
a) Descripció de l'empresa (màxim 8 punts): es podran considerar criteris com la claredat en la descripció de l'evolució de la propietat de l'empresa, la seua estructura actual i la seua possible pertinença a grups empresarials, l'experiència prèvia en l'activitat vinculada al projecte, l'explicació de les activitats industrials desenvolupades actualment, o l'aportació de dades econòmiques de l'empresa, així com sobre la seua variació en els últims anys.  
b) Motivació, viabilitat i descripció tècnica del projecte (màxim 55 punts): es podran considerar criteris com la correcta explicació dels motius estratègics que han portat a realitzar el projecte d'inversió i a seleccionar els concrets actius, la claredat i el detall en la descripció del projecte d'inversió, la viabilitat tècnica i econòmica de la inversió, el període de recuperació de la inversió, o l'adequació dels recursos destinats al projecte i el pla de treball previst.  
  
c) Contribució a la millora de la competitivitat (màxim 12 punts): es podran considerar factors com l'impacte degudament justificat en la competitivitat o productivitat de l'empresa, la repercussió de l'adquisició dels actius en la innovació del procés de producció o en el producte final, així com la vinculació del projecte amb la diversificació de la producció o l'obertura a nous mercats o clients.  
  
d) Contribució a la millora de la sostenibilitat (màxim 12 punts): es podran considerar criteris com la correcta justificació que, derivada de la inversió, es produïx una reducció del consum de matèries primeres, la implantació de l'economia circular, la millora de l'eficiència energètica, la reducció de residus o contaminants o de la petjada de carboni derivats de l'activitat industrial, dels productes fabricats o del transport dels actius adquirits.  
e) Contribució a la solució de problemes socials (màxim 13 punts): es podran considerar factors com:  
i. L'ocupació que es crea pel projecte.  
ii. La ubicació de les inversions en municipis amb risc de despoblació.  
iii. Que la beneficiària tinga contractat un percentatge de persones amb discapacitat o diversitat funcional sobre el total de la plantilla per damunt del mínim legal exigible.  
iv. Que la beneficiària secunde econòmicament projectes o entitats sense ànim de lucre dedicades a l'atenció de persones vulnerables.  
v. Que la beneficiària fomente l'ocupació de persones amb discapacitat incloent en la seua cadena de subministrament productes i/o servicis de centres especials d'ocupacions ubicats a la Comunitat Valenciana i/o subscriga amb estos contractes d'enclavaments laborals.  
vi. Que la beneficiària acredite aplicar mesures concretes de corresponsabilitat i conciliació de la vida personal, laboral i familiar que superen el que s'establix legalment.  
vii. Que la beneficiària fomente l'ocupació de joves que es troben o s'hagen trobat en situació de guarda o tutela de la Generalitat, o de persones que formen part dels col·lectius vulnerables d'atenció prioritària.  
  
  
Article 6. Requisits de les empreses beneficiàries  
1. Podran sol·licitar les subvencions previstes en este capítol les petites i mitjanes empreses privades que, amb independència de la seua seu social, desenvolupen o hagen de desenvolupar a la Comunitat Valenciana una activitat vinculada a la indústria, incloses empreses de servicis vinculades a la indústria, i es podrà en les respectives convocatòries prioritzar tipus d'empreses, sectors concrets, CNAE o àmbits territorials, així com establir-hi quines activitats concretes es consideraran vinculades a la indústria.  
2. No obstant això anterior, en aplicació del Reglament de minimis, no podran obtindre la condició de beneficiàries:  
a) Les empreses dedicades a la producció primària de productes de la pesca i de l'aqüicultura.  
b) Les empreses dedicades a la transformació i comercialització de productes de la pesca i de l'aqüicultura, quan l'import de l'ajuda es determine d'acord amb el preu o la quantitat de productes adquirits o comercialitzats.  
c) Les empreses dedicades a la producció primària de productes agrícoles.  
d) Les empreses dedicades a la transformació i comercialització de productes agrícoles, en un dels supòsits següents:  
a. Quan l'import de l'ajuda es determine d'acord amb el preu o la quantitat d'estos productes adquirits a productors primaris o comercialitzats per les empreses interessades.  
b. Quan l'ajuda se supedite a la seua repercussió, total o parcial, als productors primaris.  
3. Si una empresa opera en els sectors previstos en les lletres a), b), c) o d) de l'apartat anterior, i també en un o diversos dels altres sectors inclosos en l'àmbit d'aplicació del Reglament de minimis o desenvolupa altres activitats incloses en este, es podran concedir les ajudes en relació amb estos sectors o activitats, sempre que l'empresa beneficiària puga garantir per mitjans apropiats, com ara la separació d'activitats o la separació de comptes, que les activitats en els sectors exclosos no es beneficien de les ajudes de minimis.  
  
  
Article 7. Despeses subvencionables  
1. Les respectives convocatòries podran establir com a despeses subvencionables alguns o tots dels següents costos relacionats amb les inversions:  
a) Els costos externs d'inversió en actius materials i immaterials, que es detallen en les respectives convocatòries.  
b) Els costos d'obtenció, validació i/o defensa de patents, marques, models d'utilitat, dissenys i desenvolupaments industrials i altres coneixements tècnics, així com els costos de certificació o altres formes d'homologació o normalització de productes.  
c) Els costos per a l'elaboració de l'informe de revisió del compte justificatiu de la subvenció per empresa auditora externa.  
d) Altres costos imprescindibles per al desenvolupament del projecte d'inversió, incloses despeses de col·laboracions externes, servicis tècnics i altres despeses imputables al projecte, en els termes, percentatges i amb els requisits que s'establisquen en les respectives convocatòries.  
2. Es consideren despeses subvencionables només aquelles que de manera indubtable guarden relació amb el projecte d'inversió i s'hagen realitzat amb anterioritat a la finalització del període de justificació de la subvenció, sense perjudici que les respectives convocatòries podran considerar com realitzades despeses que no hagen sigut efectivament pagades en este termini. A més, les convocatòries podran establir que, abans de l'expiració del termini de justificació, les pimes beneficiàries puguen sol·licitar de manera suficientment justificada l'ampliació del termini per a la posada en funcionament dels actius subvencionats, sense perjudici que es mantinga l'obligació de presentar la documentació justificativa de la inversió en el termini previst en la resolució de convocatòria.  
Article 8. Quantia de l'ajuda  
1. Les convocatòries podran establir que l'ajuda consistirà en una subvenció de fins a un màxim del 100 % del total de les despeses considerades com a subvencionables, si bé amb el límit màxim que l'ajuda total de minimis concedida a una única empresa no podrà excedir de 300.000 euros durant qualsevol període de tres anys, d'acord amb els límits i les condicions previstos en l'esmentada normativa comunitària.  
  
2. S'entendrà com a única empresa el conjunt d'empreses que tinguen almenys un dels següents vincles entre si:  
a) Una empresa posseïx la majoria dels drets de vot de les persones accionistes o sòcies d'una altra empresa.  
b) Una empresa té dret a nomenar o revocar la majoria dels i les membres de l'òrgan d'administració, direcció o supervisió d'una altra empresa.  
c) Una empresa té dret a exercir una influència dominant sobre una altra en virtut d'un contracte subscrit amb ella o una disposició continguda en els seus estatuts o en la seua escriptura de constitució.  
d) Una empresa, accionista o associada a una altra, controla per si sola, en virtut d'un acord subscrit amb altres persones accionistes o sòcies de la segona, la majoria dels drets de vot dels accionistes o socis d'esta.  
e) Les empreses que mantinguen qualsevol de les relacions previstes en les lletres a) a d) anteriors a través d'una altra o d'unes altres empreses també es consideraran una única empresa.  
3. En el cas de fusions o adquisicions d'empreses anteriors a la concessió, totes les ajudes de minimis concedides amb anterioritat a qualsevol de les empreses que es fusionen es tindran en compte per a determinar si la concessió d'una nova ajuda de minimis a la nova empresa o a l'empresa adquirent supera el límit màxim de 300.000 euros en qualsevol període de tres anys.  
4. Les convocatòries podran reduir este límit màxim d'ajuda, així com reduir el percentatge màxim de subvenció anterior, segons el tipus de projecte d'inversió, la seua ubicació, la tipologia de cost subvencionable, el tipus d'empresa beneficiària o una altra característica objectiva del projecte o cost.  
  
  
CAPÍTOL II  
Subvencions per a impulsar projectes industrials  
 que siguen estratègics per a la Comunitat Valenciana  
  
Article 9. Actuacions subvencionables i criteris d'avaluació  
1. A l'empara d'este capítol, seran subvencionables els projectes executats de manera independent o en col·laboració amb altres empreses o entitats, i que es puguen considerar estratègics per alguna o algunes de les circumstàncies següents que se seleccionen en cada convocatòria:  
  
a) Per tindre un caràcter tractor industrial d'un sector amb efectes almenys a mitjà o llarg termini.  
b) Per la seua capacitat de vertebrar un determinat territori o generar grans impactes econòmics i en l'ocupació.  
c) Per generar determinades externalitats positives de gran rellevància sobre l'activitat econòmica o a la Comunitat Valenciana, més enllà dels beneficis directes als mateixos participants en el projecte.  
d) Per involucrar gran part d'una o diverses cadenes de valor industrials.  
e) Per la seua capacitat per a mobilitzar una gran inversió a la Comunitat Valenciana.  
f) Per concórrer en el projecte altres circumstàncies que es concreten en les respectives convocatòries i que permeten justificadament qualificar-lo com a estratègic.  
2. Les respectives convocatòries podran establir que les empreses sol·licitants trien emparar tot el projecte estratègic o determinats costos subvencionables en el règim de minimis i en els articles 14, 25, 27, 28, 36, 38, 41, 47, 48 i 49 del RGEC, respectant en tot cas les condicions establides en este reglament i en estes bases.  
3. Els projectes regulats en este capítol podran tindre caràcter plurianual, si així ho requerix el termini d'execució dels projectes objecte de les ajudes, per la qual cosa, en estos casos, la concessió de les subvencions estarà condicionada a l'existència de crèdit adequat i suficient per a això en els pressupostos de la Generalitat en les diferents anualitats.  
4. Els projectes es prioritzaran atenent els criteris especificats a continuació i la ponderació que s'especifica sobre un total de 100 punts, en la forma que es concrete en les respectives convocatòries:  
  
a) Descripció de l'empresa (màxim 10 punts): es podran considerar criteris com la claredat en la descripció de l'evolució de la propietat de la beneficiària, la seua estructura actual i la seua possible pertinença a grups empresarials, l'experiència prèvia en l'activitat vinculada al projecte, l'explicació de les activitats industrials desenvolupades actualment, o l'aportació de dades econòmiques de la beneficiària, així com sobre la seua variació en els últims anys.  
b) Motivació, viabilitat i descripció tècnica del projecte (màxim 40 punts): es podran considerar criteris com la correcta explicació dels motius estratègics que han portat a realitzar el projecte d'inversió i/o a seleccionar els actius concrets, la claredat i el detall en la descripció del projecte d'inversió, la viabilitat tècnica i econòmica de la inversió, el període de recuperació de la inversió, o l'adequació dels recursos destinats al projecte i el pla de treball previst.  
  
c) Caràcter estratègic del projecte (màxim 40 punts): es valorarà l'adequada justificació i la importància de la concurrència d'un major nombre de les circumstàncies estratègiques descrites en cada convocatòria.  
d) Contribució a la solució de problemes socials (màxim 10 punts): es podran considerar factors com:  
i. L'ocupació que es crea pel projecte.  
ii. La ubicació de les inversions en municipis amb el risc de despoblació.  
iii. Que la beneficiària tinga contractat un percentatge de persones amb discapacitat o diversitat funcional sobre el total de la plantilla per damunt del mínim legal exigible.  
iv. Que la beneficiària secunde econòmicament projectes o entitats sense ànim de lucre dedicades a l'atenció de persones vulnerables.  
v. Que la beneficiària fomente l'ocupació de persones amb discapacitat incloent en la seua cadena de subministrament productes i/o servicis de centres especials d'ocupacions ubicats a la Comunitat Valenciana i/o subscriga amb estos contractes d'enclavaments laborals.  
vi. Que l'empresa acredite aplicar mesures concretes de corresponsabilitat i conciliació de la vida personal, laboral i familiar que superen el que s'establix legalment.  
vii. Que la beneficiària fomente l'ocupació de joves que es troben o s'hagen trobat en situació de guarda o tutela de la Generalitat, o de persones que formen part dels col·lectius vulnerables d'atenció prioritària.  
  
  
Article 10. Empreses i entitats beneficiàries  
1. Podran sol·licitar les subvencions previstes en este capítol les empreses i entitats següents:  
a) Empreses industrials.  
b) Empreses de servicis vinculades a la indústria.  
c) Agrupacions Empresarials Innovadores.  
d) Associacions empresarials vinculades a la indústria, entitats sense ànim de lucre i consorcis o agrupacions d'estes o d'empreses.  
2. Les respectives convocatòries podran prioritzar o seleccionar algunes de les possibles beneficiàries establides en l'apartat anterior segons la seua grandària, tipologia d'empresa o entitat, CNAE o àmbits territorials, així com exigir o prioritzar la cooperació entre totes o algunes d'estes. En cap cas les convocatòries podran limitar l'àmbit d'aplicació a menys de cinc CNAE (4 dígits) de la nomenclatura estadística NACE Rev. 2.  
3. No obstant això anterior, en el cas d'emparar tot o una part del projecte estratègic en el RGEC, no podran ser beneficiàries les empreses o entitats que estiguen subjectes a una ordre de recuperació pendent després d'una decisió prèvia de la Comissió que haja declarat una ajuda concedida pel mateix estat membre il·legal i incompatible amb el mercat interior, ni aquelles empreses que estiguen excloses de la seua aplicació d'acord amb el que s'establix en els punts 2 a 6 de l'article 1 del RGEC.  
4. En el cas que les despeses subvencionables a la inversió s'emparen en l'article 14 del RGEC, no podran concedir-se les ajudes excloses en l'article 13 del RGEC.  
  
Article 11. Despeses subvencionables  
1. En el cas que les despeses subvencionables s'emparen en el règim de minimis, les respectives convocatòries podran establir com a despeses subvencionables tots o alguns dels costos següents:  
a) Els costos externs d'inversió en actius materials i immaterials que es concreten en les convocatòries.  
b) Despeses laborals de personal propi de les entitats beneficiàries ocupat en centres de treball de la Comunitat Valenciana, en la mesura que s'acredite la seua participació en el projecte, i amb els límits que s'establisquen en les respectives convocatòries.  
c) Despeses de contractació de col·laboracions externes com ara consultories, servicis professionals, assistències tècniques, servicis d'informació i difusió, i qualsevol altra despesa imprescindible per a la realització de l'activitat subvencionada.  
d) Els costos d'adquisició, obtenció, validació i defensa de patents, marques, models d'utilitat, dissenys i desenvolupaments industrials i altres coneixements tècnics, així com els costos de certificació o altres formes d'homologació o normalització de productes.  
e) Despeses d'assessoria jurídica, despeses notarials i registrals, i les despeses pericials per a la realització del projecte subvencionat, només si estan directament relacionades amb l'activitat subvencionada i són indispensables per a l'adequada preparació o execució d'esta.  
f) Despeses per a l'elaboració de l'informe de revisió del compte justificatiu de la subvenció per empresa auditora externa.  
2. En el cas que les despeses subvencionables s'emparen en els articles 14, 25, 27, 28, 36, 38, 41, 47, 48 i 49 del RGEC, s'aplicaran totes les limitacions, definicions i condicions específiques que s'establixen en estos articles i en el capítol I del RGEC, les quals s'hauran de detallar expressament, per a cada article aplicable, en cada convocatòria.  
  
3. Les respectives convocatòries podran també seleccionar o prioritzar com a subvencionables alguns dels projectes que s'emparen en els articles anteriors, així com prioritzar o limitar alguns dels costos subvencionables.  
4. En totes les modalitats d'ajudes anteriors, es consideren despeses subvencionables només aquelles que de manera indubtable guarden relació amb el projecte i s'hagen realitzat amb anterioritat a la finalització del període de justificació de la subvenció, sense perjudici que les respectives convocatòries podran considerar com realitzades despeses que no hagen sigut efectivament pagades en este termini. A més, les convocatòries podran establir que abans de l'expiració del termini de justificació corresponent les empreses i entitats beneficiàries puguen sol·licitar, de manera suficientment justificada, l'ampliació del termini previst per a la posada en funcionament dels actius o servicis subvencionats, sense perjudici que es mantinga l'obligació de presentar la documentació justificativa del projecte en els terminis anuals previstos en la resolució de convocatòria.  
  
Article 12. Quantia de les ajudes  
1. Per als projectes o costos que s'emparen en el reglament de minimis, l'ajuda consistirà en un percentatge sobre els costos subvencionables que s'acullen al règim de minimis, amb una quantia variable d'acord amb la grandària d'empresa:  
- Fins al 40 % en el cas de grans empreses.  
- Fins al 70 % en el cas de mitjanes empreses.  
- Fins al 100 % en el cas de petites empreses.  
No obstant això anterior, l'import total de les ajudes de minimis que es pot atorgar a una única empresa no podrà excedir de 300.000 euros durant qualsevol període de tres anys, d'acord amb els límits i les condicions previstos en l'esmentada normativa comunitària. En el cas de fusions o adquisicions d'empreses anteriors a la concessió, totes les ajudes de minimis concedides amb anterioritat a qualsevol de les empreses que es fusionen es tindran en compte per a determinar si la concessió d'una nova ajuda de minimis a la nova empresa o a l'empresa adquirent supera el límit màxim de 300.000 euros en qualsevol període de tres anys.  
2. Per als projectes o costos que s'emparen en els articles 14, 25, 27, 28, 36, 38, 41, 47, 48 i 49 del RGEC, l'ajuda consistirà en una subvenció màxima per a cada empresa o entitat beneficiària que no excedirà dels percentatges de costos subvencionables establits com a intensitats màximes d'ajuda en estos articles, amb els increments que s'hi autoritzen segons el tipus d'empresa, cooperació, realització dels projectes en zones assistides o altres circumstàncies previstes en estos articles. En tot cas, l'ajuda no podrà superar els llindars de notificació establits en l'article 4 del RGEC. No obstant això, les convocatòries podran establir límits màxims d'ajuda addicionals, per tipologia d'empresa i/o projecte, i reduir el percentatge de subvenció màxim segons el tipus de projecte, la tipologia de cost subvencionable i/o el tipus d'empresa o entitat beneficiària.  
A l'efecte del càlcul de la intensitat d'ajuda i els costos subvencionables, totes les xifres emprades s'entendran abans de qualsevol deducció fiscal o altres càrregues. L'impost sobre el valor afegit aplicat a costos subvencionables o despeses que siga reemborsable d'acord amb la legislació tributària nacional aplicable; no obstant això, no es tindrà en compte per al càlcul de la intensitat d'ajuda i els costos subvencionables. Els costos subvencionables seran avalats per proves documentals clares, específiques i actualitzades.  
  
  
CAPÍTOL III  
Subvencions per a donar suport a activitats no econòmiques desenvolupades per associacions empresarials que impulsen  
 la reindustrialització de la Comunitat Valenciana  
  
Article 13. Actuacions subvencionables i criteris d'avaluació  
1. A l'empara d'este capítol, seran subvencionables aquelles actuacions desenvolupades per associacions empresarials vinculades a la indústria, o agrupacions d'estes, que busquen impulsar la reindustrialització de la Comunitat Valenciana, bé en general, o dels sectors, activitats o àmbits territorials establits en les respectives convocatòries.  
  
2. Les respectives convocatòries podran seleccionar, detallar o prioritzar aquelles actuacions que es consideren subvencionables per impulsar la reindustrialització.  
3. Els projectes es prioritzaran atenent els criteris especificats a continuació i la ponderació que s'especifica sobre un total de 100 punts, en la forma que es concrete en les respectives convocatòries:  
  
a) Descripció de l'entitat i les seues capacitats (màxim 10 punts): es podran considerar factors com la claredat en la descripció de l'entitat, de les seues activitats i principals dades d'evolució, de l'experiència prèvia, del nombre d'empreses associades, així com del grau de representativitat en el sector o àrees territorial.  
b) Qualitat i viabilitat del projecte (màxim 50 punts): es podran considerar factors com la claredat i el detall en la descripció del projecte, la novetat i rellevància de les activitats previstes, la col·laboració amb altres entitats associatives, l'adequació i capacitat dels recursos destinats al projecte, la viabilitat econòmica i altres fonts de finançament de les actuacions, el detall dels plans de treball i de difusió de les actuacions.  
  
c) Contribució a la reindustrialització de la Comunitat Valenciana (màxim 35 punts): es podran considerar factors com la correcta explicació dels motius estratègics que han portat a seleccionar les actuacions concretes, el nombre d'empreses participants en les actuacions, el grau de transferibilitat dels resultats de les actuacions a altres empreses que no hagen participat directament, així com el grau d'adequació i el nombre de les actuacions proposades que s'ajusten a les prioritats de l'estratègia de reindustrialització de la Comunitat Valenciana, que es detallen en cada convocatòria.  
d) Contribució a la solució de problemes socials (màxim 5 punts): es podran considerar factors com:  
i. Que l'entitat tinga dones en els òrgans de direcció.  
i. Que l'entitat acredite aplicar per a la plantilla mesures concretes de corresponsabilitat i conciliació de la vida personal, laboral i familiar, que superen el que s'establix legalment.  
ii. Que l'entitat secunde econòmicament projectes o entitats sense ànim de lucre dedicades a l'atenció de persones vulnerables.  
  
Article 14. Requisits de les entitats associatives beneficiàries  
1. Podran ser beneficiàries de les subvencions previstes en este capítol les associacions empresarials, les agrupacions o consorcis d'estes i les agrupacions empresarials innovadores que operen totalment o parcialment en àmbits sectorials o territorials de la Comunitat Valenciana, i les activitats de les quals estiguen clarament relacionades activitats amb la indústria o els servicis relacionats amb la indústria, conforme es definisquen en les concretes convocatòries.  
2. Les respectives convocatòries podran prioritzar com a beneficiàries les associacions o agrupacions que actuen en determinats sectors, activitats o àmbits territorials concrets dins de la Comunitat Valenciana.  
  
  
Article 15. Despeses subvencionables  
1. Les respectives convocatòries podran establir com a despeses subvencionables alguns o tots dels següents costos relacionats amb les actuacions susceptibles de suport:  
a) Despeses de personal laboral propi de les entitats beneficiàries ocupat en centres de treball de la Comunitat Valenciana, en la mesura que s'acredite la seua participació en el projecte.  
b) Despeses de contractació de col·laboracions externes com ara consultories, servicis professionals, assistències tècniques, servicis d'informació i difusió, lloguer no permanent d'espais, i qualsevol altra despesa imprescindible per a la realització de l'activitat subvencionada, que no derive d'activitats permanents o periòdiques ni estiga relacionada amb les despeses de funcionament habitual de les entitats beneficiàries.  
  
c) Despeses d'assessoria jurídica, despeses notarials i registrals, i les despeses pericials per a la realització del projecte subvencionat, només si estan directament relacionades amb l'activitat subvencionada i són indispensables per a l'adequada preparació o execució d'esta.  
d) Despeses per a l'elaboració de l'informe de revisió del compte justificatiu de la subvenció per empresa auditora externa.  
2. Es consideren despeses subvencionables només aquelles que de manera indubtable guarden relació amb el projecte, i s'hagen realitzat amb anterioritat a la finalització del període de justificació de la subvenció, sense perjudici que les respectives convocatòries podran considerar com realitzades despeses que no hagen sigut efectivament pagades en este termini. A més, les convocatòries podran establir que, abans de l'expiració del termini de justificació, les beneficiàries puguen sol·licitar de forma suficientment justificada l'ampliació del termini per a la realització de les actuacions subvencionades, sense perjudici que es mantinga l'obligació de presentar la documentació justificativa del pla d'actuacions subvencionat en el termini previst en la resolució de convocatòria.  
  
Article 16. Quantia de les ajudes  
1. Les convocatòries podran establir que l'ajuda consistirà en una subvenció de fins un màxim del 100 % del total de les despeses considerades com a subvencionables.  
2. Les convocatòries podran establir imports màxims d'ajuda per entitat i/o projecte, i reduir el percentatge màxim de subvenció de l'apartat anterior segons el tipus de projecte o actuació, la tipologia de cost subvencionable, el tipus d'entitat beneficiària o la concurrència d'altres associacions del mateix sector o àmbit territorial.  
  
  
CAPÍTOL IV  
Subvencions per a donar suport a activitats no econòmiques desenvolupades per entitats gestores d'àrees industrials  
  
Article 17. Actuacions subvencionables i criteris d'avaluació  
1. A l'empara d'este capítol, seran subvencionables aquelles actuacions desenvolupades per entitats gestores d'àrees industrials que impulsen la modernització i la millora de la gestió d'estes infraestructures industrials.  
2. Les respectives convocatòries podran seleccionar, detallar o prioritzar aquelles actuacions i accions que són subvencionables per impulsar la modernització i millora de la gestió de les àrees industrials, i detallar quines entitats es consideren gestores d'estes.  
3. Les sol·licituds es prioritzaran atenent els criteris especificats a continuació i la ponderació que s'especifica sobre un total de 100 punts, en la forma que es concrete en les respectives convocatòries:  
  
a) Descripció de l'entitat i les seues capacitats (màxim 15 punts): es podran considerar factors com la claredat en la descripció de l'entitat, de les seues activitats i principals dades d'evolució, del nombre d'integrants de l'entitat, així com del grau de representativitat en l'àrea industrial.  
b) Qualitat i viabilitat del projecte (màxim 50 punts): es podran considerar factors com la claredat i el detall en la descripció de les actuacions a realitzar, l'adequació i capacitat dels recursos destinats al projecte, la viabilitat econòmica i altres fonts de finançament de les actuacions, així com el detall dels plans de treball i de difusió de les actuacions.  
  
c) Contribució a la millora de la gestió i modernització de les àrees industrials (màxim 30 punts): es podran considerar factors com la correcta explicació dels motius estratègics que han portat a seleccionar les actuacions concretes, el nombre d'empreses participants en les actuacions, així com el grau d'adequació i el nombre de les actuacions proposades que s'ajusten a les actuacions que es detallen en cada convocatòria com a prioritàries per a millorar la gestió i modernització de les àrees industrials.  
d) Contribució a la solució de problemes socials (màxim 5 punts): es podran considerar factors com:  
i. Que l'entitat tinga dones en els òrgans de direcció.  
i. Que l'entitat acredite aplicar per a la plantilla mesures concretes de corresponsabilitat i conciliació de la vida personal, laboral i familiar, que superen el que s'establix legalment.  
ii. Que l'entitat secunde econòmicament projectes o entitats sense ànim de lucre dedicades a l'atenció de persones vulnerables.  
  
Article 18. Requisits de les entitats i associacions beneficiàries  
1. Podran sol·licitar les subvencions previstes en este capítol les entitats i associacions que tinguen personalitat jurídica pròpia i diferenciada, i gestionen àrees industrials a la Comunitat Valenciana.  
2. Les respectives convocatòries podran prioritzar com a beneficiàries les entitats que ja estiguen constituïdes amb entitats de gestió i modernització d'àrees industrials de la Comunitat Valenciana (EGM-CV).  
  
Article 19. Despeses subvencionables  
1. Les respectives convocatòries podran establir com a despeses subvencionables alguns o tots dels següents costos relacionats amb les actuacions susceptibles de suport:  
a) Despeses de contractació externa de la gerència de les entitats beneficiàries, així com les despeses de personal laboral propi ocupat en centres de treball de la Comunitat Valenciana, en la mesura que s'acredite la seua participació en el projecte.  
b) Despeses de contractació de col·laboracions externes com ara consultories, servicis professionals, assistències tècniques, servicis d'informació i difusió, lloguer no permanent d'espais i qualsevol altra despesa imprescindible per a la realització de l'activitat subvencionada, que no derive d'activitats permanents o periòdiques ni estiga relacionada amb les despeses de funcionament habitual de les entitats beneficiàries.  
  
c) Despeses d'adquisició o pagament per ús d'aplicacions, programari i eines de gestió.  
d) Despeses d'assessoria jurídica, despeses notarials i registrals, i les despeses pericials per a la realització del projecte subvencionat, només si estan directament relacionades amb l'activitat subvencionada i són indispensables per a l'adequada preparació o execució d'esta.  
e) Despeses per a l'elaboració de l'informe de revisió del compte justificatiu de la subvenció per empresa auditora externa.  
2. Es consideren despeses subvencionables solo aquells que de manera indubtable guarden relació amb el projecte, i s'hagen realitzat amb anterioritat a la finalització del període de justificació de la subvenció, sense perjudici que les respectives convocatòries podran considerar com realitzades despeses que no hagen sigut efectivament pagades en este termini. A més, les convocatòries podran establir que, abans de l'expiració del termini de justificació, les beneficiàries puguen sol·licitar de manera suficientment justificada l'ampliació del termini per a la realització de les actuacions subvencionades, sense perjudici que es mantinga l'obligació de presentar la documentació justificativa del pla d'actuacions subvencionat en el termini previst en la resolució de convocatòria.  
  
Article 20. Quantia de les ajudes  
1. Les convocatòries podran establir que l'ajuda consistirà en una subvenció de fins un màxim del 100 % del total de les despeses considerades com a subvencionables.  
2. Les convocatòries podran establir imports màxims d'ajuda per entitat, projecte o cost, i reduir el percentatge màxim de subvenció de l'apartat anterior segons el tipus de projecte o actuació, la tipologia de cost subvencionable i/o el tipus d'entitat beneficiària.  
  
  
TÍTOL III  
Regulació dels procediments  
  
CAPÍTOL I  
Procediment de concessió  
  
Article 21. Convocatòria i procediment de concessió  
1. El procediment per a la concessió de les ajudes serà el de concurrència competitiva, d'acord amb el que s'establix en l'article 164 de la Llei 1/2015, de 6 de febrer, de la Generalitat, i en l'article 22 de la Llei 38/2003, general de subvencions, d'acord amb els principis de publicitat, transparència, igualtat i no discriminació; i s'iniciarà d'ofici mitjançant la publicació en el Diari Oficial de la Generalitat Valenciana de la corresponent convocatòria aprovada mitjançant resolució de la persona titular de la conselleria competent en matèria d'indústria i el seu extracte.  
2. Les convocatòries detallaran, almenys, el contingut mínim previst en l'article 166 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. La resolució de convocatòria regularà en tot cas els terminis d'inici i finalització dels projectes i actuacions, així com els terminis de presentació de sol·licituds, i podran acceptar-se, si és el cas, sol·licituds per a projectes iniciats amb caràcter previ a la seua sol·licitud.  
  
Article 22. Presentació de sol·licituds  
1. Les empreses i entitats sol·licitants hauran de presentar la documentació següent:  
a) Sol·licitud d'ajuda, que s'adequarà al model normalitzat establit en la corresponent convocatòria. Sense perjudici de la sol·licitud normalitzada anterior a presentar en el termini previst en cada convocatòria, en el cas de les ajudes que s'acullen al RGEC, les empreses o entitats hauran de presentar telemàticament, amb anterioritat a l'inici dels treballs, una sol·licitud anticipada, que contindrà almenys una breu descripció del projecte i de la seua ubicació, les dates estimatives d'inici i finalització, una llista de costos previsibles i l'import d'ajuda pública que necessitarien perquè esta tinguera un efecte incentivador.  
  
b) Documentació que ha d'acompanyar en tot cas a la sol·licitud:  
i) Memòria descriptiva de l'actuació, conforme model normalitzat.  
  
ii. Taula de costos estimats, conforme model normalitzat.  
iii. Acreditació de trobar-se al corrent de les seues obligacions tributàries i enfront de la Seguretat Social. Per a això, l'empresa o entitat sol·licitant podrà autoritzar l'òrgan instructor perquè obtinga directament l'acreditació del compliment de les obligacions tributàries i no haurà d'oposar-se a la consulta de les seues dades en la Seguretat Social a través de certificats telemàtics.  
iv. D'acord amb el que s'estableix en la disposició addicional octava de la Llei orgànica 3/2018, de 5 de desembre de Protecció de Dades Personals i Garantia dels Drets Digitals i en l'article 4 de la Llei 40/2015, d'1 d'octubre, de règim jurídic del sector públic, l'òrgan gestor podrà verificar aquelles dades manifestades per les persones interessades amb la finalitat de comprovar l'exactitud d'estos. A este efecte, s'acompanyarà a la sol·licitud una declaració responsable o la documentació acreditativa establida en la convocatòria, referent a:  
- No estar incursos en cap de les prohibicions de l'article 13 de la Llei 38/2003, de 17 de novembre, general de subvencions.  
- Totes les ajudes, subvencions, ingressos o recursos procedents de qualssevol administració o ens públic o privat per als mateixos costos subvencionables que els previstos en la respectiva convocatòria.  
  
- En el cas de subvencions subjectes al règim de minimis, relació de totes les altres ajudes de minimis concedides per esta o una altra administració durant qualsevol període de tres anys.  
c) Qualsevol altra documentació que es detalle en les convocatòries per a les diferents modalitats i actuacions.  
2. La presentació de les sol·licituds, declaracions responsables i la documentació annexa per a l'obtenció de les ajudes es realitzarà obligatòriament a través del tràmit telemàtic dissenyat per a cada modalitat d'ajudes. No obstant això anterior, si malgrat estar obligades a presentar electrònicament la sol·licitud, alguna empresa o entitat la presenta presencialment, l'administració instructora li requerirà que rectifique este defecte a través de la seua presentació electrònica en el termini de 10 dies, i es considerarà com a data de la sol·licitud aquella en la qual es faça la presentació telemàtica, per la qual cosa si esta es produïx després del termini màxim establit en la resolució de convocatòria, la sol·licitud serà inadmesa per extemporània.  
3. Les empreses, associacions i entitats sol·licitants podran buscar el tràmit telemàtic específic en el Catàleg de servicis públics interactius de la Generalitat a través de l'enllaç https://sede.gva.es, o accedir-hi directament en l'apartat d'ajudes en el portal web de la conselleria amb competències en matèria d'indústria.  
4. Tant la sol·licitud com les declaracions responsables a presentar les haurà de signar electrònicament l'empresa, associació o entitat sol·licitant, utilitzant per a això el seu certificat de persona jurídica, certificat electrònic de representació de persona jurídica, emés per qualsevol de les entitats admeses pel portal electrònic de la Generalitat, o amb certificat digital de la persona representant de l'empresa que conste en el Registre de Representants de la Generalitat.  
5. Les respectives convocatòries podran restringir el nombre de projectes que puguen ser presentats per sol·licitant per a cada modalitat de subvencions.  
  
Article 23. Esmena de sol·licituds   
1. Rebudes les sol·licituds i incoat l'expedient, l'òrgan instructor les verificarà i podrà realitzar d'ofici les actuacions que considere necessàries per a la determinació, el coneixement i la comprovació de les dades en virtut de les quals s'ha de pronunciar la resolució.  
  
2. Quan la sol·licitud no reunisca els requisits previstos en la legislació vigent en matèria de procediment administratiu comú, o no s'acompanye la documentació que resulte exigible, es notificarà a l'empresa o entitat sol·licitant la causa que impedix la continuació del procediment, i se la requerirà perquè, de conformitat amb la legislació de procediment administratiu comú, esmene la falta o acompanye els documents preceptius, amb indicació que, si no ho fa així, es considerarà que ha desistit de la seua petició, després de la resolució prèvia que haurà de ser dictada en els termes previstos legalment.  
3. Els requeriments que es realitzen per mitjans electrònics s'entendran practicats o rebutjats en els termes que s'assenyalen en la Llei 39/2015, d'1 d'octubre, del procediment administratiu comú de les administracions públiques, i en la legislació complementària. En este sentit, si transcorren 10 dies naturals sense que s'accedisca al contingut del requeriment, s'entendrà que la notificació ha sigut rebutjada i es considerarà realitzat el tràmit de la notificació.  
  
Article 24. Ordenació i instrucció  
1. L'ordenació i instrucció del procediment de concessió correspondran a la direcció general amb competències en matèria d'indústria d'acord amb el que es disposa en els articles 22 i 23 d'esta ordre, que rebrà les sol·licituds presentades i verificarà que estes reunixen els requisits establits.  
2. Este òrgan competent per a la instrucció de l'expedient, en vista de la documentació que hi ha en este i de les obligacions que s'adquirisquen amb la concessió de l'ajuda, podrà obtindre els informes dels organismes i entitats que considere oportú i efectuar les comprovacions necessàries sobre l'exactitud de tot això.  
3. Així mateix, es podrà requerir de l'empresa o entitat sol·licitant en qualsevol moment qualssevol altres dades, documents i informes complementaris que resulten necessaris per a la resolució de l'expedient.  
4. Per resolució de la direcció general amb competències en matèria d'indústria es constituirà una comissió d'avaluació, que tindrà naturalesa d'òrgan col·legiat de l'administració, i serà la competent per a proposar a aquella direcció general la resolució amb les sol·licituds que han de ser inadmeses o considerades desistides, amb els motius per a això, així com la resolució amb les sol·licituds que han de ser desestimades i les que han de ser estimades, i per a això elevarà una relació prioritzada de sol·licitants amb la seua puntuació, d'acord amb els criteris i requeriments establits per a cada supòsit d'ajudes.  
5. La comissió d'avaluació podrà sol·licitar l'assessorament i l'emissió dels informes tècnics pertinents realitzats per personal expert per a una adequada valoració de les sol·licituds presentades, i estarà integrada per:  
a) Presidència: l'ostentarà la persona titular de la subdirecció general competent en matèria d'indústria.  
b) Vocals: la persona titular del servici competent en matèria d'indústria i un altre vocal designat per este, d'entre les persones funcionàries d'eixe mateix servici, la qual exercirà la secretaria, sense dret a vot.  
  
En cas de vacant, absència o malaltia de la persona titular del servici competent en matèria d'indústria, es podrà designar una altra personal vocal, d'entre les persones funcionàries d'eixe mateix servici, amb les mateixes funcions.  
6. En l'exercici de les seues competències la Comissió podrà comptar amb l'assistència tècnica que considere necessària, basant-se en el perfil professional o competència tècnica d'acord amb la matèria objecte de la subvenció.  
7. Les subvencions es concediran sota el règim de concurrència competitiva, mitjançant una comparació de les sol·licituds presentades a les quals s'aplicaran els criteris de valoració fixats en estes bases, establint una relació ordenada segons la puntuació obtinguda. Es respectaran, en tot cas, els límits pressupostaris disponibles.  
8. No obstant el que es disposa en l'apartat anterior, podrà procedir-se al prorrateig de l'import global màxim destinat a les subvencions entre les beneficiàries que hagen superat l'avaluació si així s'establix en la corresponent convocatòria.  
  
Article 25. Criteris objectius d'atorgament de la subvenció  
1. La valoració de les sol·licituds de subvencions es realitzarà atenent els criteris i la ponderació màxima detallats en cada modalitat d'ajuda, que podran ser desglossats i concretats en les respectives convocatòries, i establir llindars mínims de puntuació en alguns dels criteris.  
2. Les sol·licituds hauran d'obtindre un mínim de 50 punts sobre una puntuació total màxima de 100 punts per a l'atorgament de la subvenció.  
3. Quant als criteris que tinguen establits uns llindars mínims de puntuació, serà necessari aconseguir-los per a poder optar a finançament. En cap cas es podrà concedir finançament a aquells projectes la puntuació dels quals, aplicant els corresponents criteris, quede per davall d'algun dels llindars a què s'ha fet referència.  
4. L'avaluació es realitzarà exclusivament sobre la informació aportada per l'empresa o entitat sol·licitant en la fase d'admissió de sol·licituds. Per tractar-se de procediments de concessió en concurrència competitiva no s'admetran les millores voluntàries de la sol·licitud una vegada transcorregut el termini de presentació de sol·licituds, sense perjudici de la reformulació que puga plantejar l'òrgan instructor en els casos expressament previstos.  
5. Com a mesures d'actuació per a afavorir la igualtat d'oportunitats entre dones i homes, la integració social i laboral de persones amb discapacitat o diversitat funcional, i d'altres col·lectius de població especialment desfavorida, així com per a promoure altres finalitats socials o públiques, cada convocatòria establirà, per a determinar l'ordre de prioritat entre sol·licituds que hagen obtingut la mateixa valoració tècnica, tots o alguns dels següents criteris de desempat, en l'ordre que es concrete en la mateixa convocatòria:  
- Les sol·licituds d'empreses que no estiguen legalment obligades a disposar d'un pla d'igualtat, i n'hagen aprovat i tramitat la inscripció en el registre corresponent.  
- Les sol·licituds d'empreses que tinguen la qualificació d'entitat valenciana socialment responsable.  
- Les sol·licituds d'empreses o entitats que acrediten que disposen d'un major percentatge de persones treballadores amb discapacitat o diversitat funcional en relació amb les seues respectives plantilles.  
- Les sol·licituds d'empreses o entitats que hagen sigut presentades abans de manera completa.  
- Altres criteris de desempat que afavorisquen finalitats d'interés general, i que s'establisquen justificadament en les respectives convocatòries.  
  
Article 26. Resolució de concessió  
1. Es delega en la direcció general amb competències en matèria d'indústria la resolució de les sol·licituds de subvencions que es presenten a l'empara de les convocatòries d'ajudes, així com la inadmissió de les sol·licituds que no reunisquen els requisits necessaris o el seu desistiment per no esmenar o no fer-ho adequadament en el termini concedit, d'acord amb les bases 23 i 24 d'esta ordre.  
2. Quan la subvenció tinga com a objecte el finançament d'activitats a desenvolupar per l'entitat o empresa sol·licitant i l'import de la subvenció proposat per la comissió d'avaluació siga inferior per insuficiència de crèdit pressupostari a l'ajuda sol·licitada, es podrà instar de la sol·licitant la reformulació de la seua sol·licitud, per a ajustar els compromisos i les condicions a la subvenció atorgable. Una vegada que la reformulació siga acceptada per la comissió d'avaluació, es remetrà a l'òrgan competent perquè dicte la resolució. En qualsevol cas, la reformulació de sol·licituds haurà de respectar l'objecte, les condicions i la finalitat de la subvenció, així com els criteris de valoració establits.  
  
3. El termini màxim per a resoldre i notificar la resolució serà de sis mesos a comptar des de la finalització del termini de presentació de sol·licituds que establisca cada convocatòria.  
4. Transcorregut el termini abans esmentat sense que s'haguera notificat resolució expressa, les empreses i entitats sol·licitants podran entendre desestimades les seues sol·licituds per silenci administratiu. Tot això, sense perjudici que subsistisca l'obligació legal de l'Administració de resoldre expressament la petició formulada.  
5. La resolució del procediment de concessió, que posarà fi a la via administrativa, es notificarà a les empreses o entitats sol·licitants mitjançant la notificació individualitzada de la resolució de concessió a través de la seu electrònica de la Generalitat, o mitjançant la seua publicació en el Diari Oficial de la Generalitat Valenciana, i, a més, la Generalitat remetrà a la Base de Dades Nacional de Subvencions per a la seua publicació les subvencions concedides d'acord amb estes bases reguladores. Així mateix, es faran públiques les subvencions concedides en el portal web de la conselleria competent en matèria d'indústria.  
  
Article 27. Resolució d'incidències. Supòsits i criteris de modificació de la resolució  
1. Es delega en la direcció general amb competències en matèria d'indústria la resolució de les incidències que es produïsquen amb anterioritat o posterioritat a la concessió, especialment les referides a renúncies i modificacions de les sol·licituds i de les subvencions concedides pels motius previstos en les respectives convocatòries.  
2. Les empreses i entitats beneficiàries hauran de realitzar el projecte objecte de subvenció en la forma descrita en la sol·licitud i en la corresponent memòria, respectant els costos indicats en la memòria descriptiva, la taula de costos i pels imports que s'hi especifiquen. Si durant l'execució del projecte es produïxen circumstàncies que modifiquen el desenvolupament previst, la beneficiària haurà de sol·licitar electrònicament a la direcció general amb competències en matèria d'indústria l'autorització de les modificacions del projecte, que s'entendrà concedida en cas que no es notifique la resolució en el termini d'un mes des de la sol·licitud.  
3. Les sol·licituds d'autorització de la modificació en cap cas podran suposar un increment en l'import de l'ajuda concedida. No serà admesa cap modificació de l'actuació subvencionada que comprometa la finalitat per al qual es va concedir l'ajuda o quan, com a resultat d'esta modificació, la valoració del projecte haguera resultat inferior. Per circumstàncies extraordinàries es podran admetre modificacions degudament justificades, el resultat de les quals reduïsca més del 50 % l'import del pressupost aprovat del projecte inicial.  
4. L'empresa o entitat sol·licitant haurà de comunicar immediatament l'obtenció concurrent d'altres subvencions o ajudes atorgades per altres administracions o ens públics per als mateixos costos subvencionables, cas en el qual podrà donar lloc a la modificació de la resolució de concessió o, si és el cas, a la pèrdua del dret al cobrament total o parcial de la subvenció.  
  
Article 28. Minoració i reintegrament de les ajudes  
1. Serà procedent la minoració o revocació de les ajudes, amb pèrdua parcial o total del dret al cobrament de la subvenció i, si és el cas, el reintegrament de les ajudes concedides, amb reemborsament de les quantitats ja percebudes i l'exigència dels interessos de demora des del moment del pagament, en els supòsits en què les empreses o entitats beneficiàries incomplisquen les obligacions i els requisits que s'establixen en les respectives convocatòries i en estes bases reguladores, especialment en els supòsits següents:  
a) Incompliment de la realització del projecte aprovat, de les condicions i requisits de la convocatòria o de la resolució de concessió.  
  
b) Incompliment dels fins per als quals es va concedir la subvenció.  
c) Nul·la o insuficient justificació de la subvenció dins del termini previst.  
d) En els casos en què concórrega alguna de les causes de reintegrament que establix l'article 37 de la Llei general de subvencions.  
  
2. Quan el compliment per l'empresa o entitat beneficiària s'aproxime significativament al compliment total i es constate que esta ha desenvolupat una actuació inequívocament tendent a la satisfacció dels seus compromisos i de les condicions de l'atorgament, la minoració o, si és el cas, el reintegrament, es calcularà proporcionalment a la part del projecte que no complix els fins, que no s'ha executat o que no s'ha justificat.  
3. Es delega en la direcció general amb competències en indústria la resolució per la qual s'acorde la minoració, la revocació o el reintegrament de les ajudes, que haurà d'ajustar-se a les previsions contingudes en la Llei general de subvencions, el seu Reglament de desenvolupament, i en l'article 172 de la Llei 1/2015 de, 6 de febrer, de la Generalitat, d'hisenda pública, del sector públic instrumental i de subvencions.  
  
  
CAPÍTOL II  
Justificació i control  
  
Article 29. Termini i forma de justificació de les ajudes  
1. Les empreses i entitats beneficiàries hauran de justificar davant l'òrgan concedent el compliment de les condicions imposades i la consecució dels resultats previstos, amb caràcter general, fins al 31 d'octubre de cada exercici, llevat que per circumstàncies concurrents es fixen terminis diferents en les convocatòries respectives o en les resolucions de concessió.  
2. La documentació justificativa, que haurà d'adjuntar-se mitjançant el tràmit telemàtic que s'especifique en cada convocatòria d'ajudes, és la següent:  
a) Model normalitzat de memòria justificativa.  
b) Model normalitzat de taula de costos realitzats i efectivament pagats amb motiu del projecte subvencionat, que es considerarà com a compte justificatiu, i haurà d'estar signat electrònicament per la beneficiària i, si és el cas, per l'empresa auditora de comptes.  
c) Model normalitzat de l'informe d'empresa auditora de comptes, degudament emplenat en tots els seus apartats i signat electrònicament per esta.  
d) Només en cas que la beneficiària haguera denegat expressament l'autorització a l'administració perquè obtinga de manera directa, a través de certificats electrònics, l'acreditació del compliment d'obligacions tributàries i davant la Seguretat Social, haurà d'aportat, a més, els certificats acreditatius del compliment d'estes obligacions.  
  
3. Les respectives convocatòries podran preveure la possibilitat que l'òrgan concedent autoritze una pròrroga dels terminis de realització i/o justificació, sempre que el projecte o activitat subvencionada no puga realitzar-se o justificar-se en el termini previst, per causes degudament justificades previstes.  
4. La direcció general amb competències en matèria d'indústria podrà requerir la informació addicional que en cada cas considere necessària per a acreditar el compliment de les condicions imposades en la concessió de la subvenció. En les subvencions que financen obres que exigisquen projecte tècnic, este haurà de sotmetre's a informe de l'oficina de supervisió de projectes o de tècnics de l'Administració designats per esta, amb caràcter previ a la data de justificació de la primera anualitat d'ajuda.  
5. Les empreses i entitats beneficiàries estaran obligades a posar a la disposició de l'empresa auditora tots els llibres, registres i documents que li siguen sol·licitats per a efectuar la revisió, així com a conservar-los per a les actuacions de comprovació i control previstes en la legislació vigent. Si és el cas, haurà de confeccionar i facilitar-li la declaració que continga una relació detallada d'altres subvencions, ajudes, ingressos o recursos que hagen finançat l'activitat subvencionada, amb indicació de l'import, procedència i aplicació.  
6. L'empresa auditora de comptes que duga a terme la revisió del compte justificatiu s'ajustarà al que es disposa en l'Ordre EHA/1434/2007, de 17 de maig, per la qual s'aprova la norma d'actuació dels auditors de comptes en la realització dels treballs de revisió de comptes justificatius de subvencions, en l'àmbit del sector públic estatal, previstos en l'article 74 del Reglament de la Llei 38/2003, de 17 de novembre, general de subvencions.  
7. L'empresa auditora emetrà un informe conforme al model normalitzat, en el qual detallarà les comprovacions realitzades i farà constar tots aquells fets o excepcions que pogueren suposar un incompliment per part de les beneficiàries de la normativa aplicable o de les condicions imposades per a la percepció de la subvenció, i haurà de proporcionar la informació amb suficient detall i precisió perquè l'òrgan gestor puga concloure sobre este tema. Este informe contindrà els punts i l'estructura establits en el model normalitzat, i haurà de manifestar-se almenys sobre la comprovació dels punts indicats en este.  
  
8. Al final del seu treball, l'empresa auditora sol·licitarà una carta, signada per la persona que va subscriure el compte justificatiu, en la qual s'indicarà que se l'ha informat sobre totes les circumstàncies que puguen afectar la correcta percepció, aplicació i justificació de la subvenció. També s'inclouran les manifestacions que siguen rellevants i que servisquen d'evidència addicional sobre els procediments realitzats.  
  
9. Així mateix, per al cas de subvencions destinades a inversions, l'empresa beneficiària, a més, té l'obligació de presentar a l'empresa auditora, i a l'administració si se li requerix, qualsevol altra documentació que s'indique en la convocatòria corresponent a les actuacions.  
  
  
Article 30. Pagament de l'ajuda, abonaments a compte i bestretes  
1. El pagament de l'ajuda es realitzarà després de la justificació prèvia per l'empresa o entitat beneficiària de la realització del projecte, íntegrament, o en les fases previstes en el cas de projectes plurianuals, i després de la comprovació per l'òrgan instructor de la documentació justificativa de la subvenció, d'acord amb la sol·licitud presentada i en els termes establits en la resolució de concessió.  
2. En el cas que l'import justificat fora inferior a la despesa a justificar per a la qual es va concedir la subvenció, esta es minorarà en la quantia corresponent, i la beneficiària haurà de reintegrar, si és el cas, les quantitats corresponents i els interessos de demora des del moment del pagament de la subvenció.  
3. No podrà realitzar-se el pagament de l'ajuda mentre no s'haja verificat que la beneficiària està al corrent en el compliment de les seues obligacions tributàries i davant la Seguretat Social, o tinga la condició de subjecte deutor per resolució de procedència de reintegrament. Sense perjudici d'això anterior, podrà realitzar-se el pagament de la subvenció des del moment en què, un òrgan competent de l'Administració de la Generalitat haja notificat a la persona deutora del reintegrament l'inici del corresponent expedient de compensació de deutes, amb vista a la seua completa extinció.  
4. En les subvencions plurianuals es podran realitzar abonaments a compte en els termes i les condicions previstos en la Llei 1/2015, hisenda pública, del sector públic instrumental i de subvencions, i en la resolució de concessió, que assenyalarà la distribució per anualitats de la quantia atés el ritme d'execució del projecte subvencionat. La imputació a cada exercici es realitzarà després de l'aportació prèvia de la justificació equivalent a la quantia que corresponga.  
5. Una vegada recaiguda la resolució de concessió, quan per causes justificades es posaren de manifest desajustaments entre les anualitats previstes en la resolució de concessió i la realitat econòmica que la seua execució exigira, l'empresa beneficiària podrà sol·licitar de manera raonada el reajustament de les anualitats previstes en la resolució de concessió per a adaptar el calendari d'execució, sempre que els romanents crediticis ho permeten. Quan no hi haja crèdit per a atendre'ls, els reajustaments seran acordats pel Consell, a proposta de la persona titular de l'òrgan que tinga atribuïdes les competències en matèria d'hisenda.  
  
6. Sense perjudici del que es preveu en els apartats anteriors, les convocatòries podran establir la realització de pagaments anticipats de l'ajuda, com a lliuraments de fons amb caràcter previ a la justificació, d'acord amb les condicions establides en la Llei 1/2015, de 6 de febrer, d'hisenda pública, del sector públic instrumental i de subvencions o, si és el cas, les lleis de pressupostos de la Generalitat per a cada exercici al qual s'aplica la convocatòria. Quan les entitats beneficiàries hagen d'aportar garanties per al pagament anticipat de les ajudes, segons el que s'establix en les convocatòries respectives, la garantia consistirà en un aval bancari per import del 100 % de la quantitat anticipada.  
  
  
Article 31. Pla de control  
1. Tant les empreses i entitats beneficiàries com els tercers relacionats amb l'objecte de la subvenció hauran de sotmetre's a les actuacions de comprovació, verificació i control financer de l'activitat subvencionada efectuades en qualsevol moment per la Generalitat, facilitant en tot moment tota la informació que se sol·licite en l'exercici d'estes actuacions, i especialment posant a disposició la totalitat de documents necessaris per a una pista d'auditoria adequada. A resultes de les verificacions efectuades, la subvenció podrà ser objecte de minoració o revocació.  
  
2. Les accions previstes en estes bases reguladores estaran sotmeses a les actuacions de control que s'incloguen en el corresponent pla que desenvolupe l'òrgan gestor de les ajudes. El control es realitzarà sobre la totalitat o sobre una mostra de les ajudes concedides en cada convocatòria. El control administratiu es verificarà sobre el compliment dels requisits i les obligacions específiques establides en les bases reguladores, la corresponent convocatòria i resolució de concessió, al llarg de tot el procediment.  
3. Al marge de la comprovació i el control a posteriori de les actuacions relatives a les accions subvencionades establides en estes bases i d'aportació preceptiva per les empreses i entitats beneficiàries per al pagament de les ajudes, podrà realitzar-se, a més, un control específic o de supervisió, que podrà consistir en visites d'inspecció a les empreses i entitats, peticions d'addenda de l'informe d'auditoria obligatori, aportació de documentació gràfica de les inversions o audiovisual de les actuacions, o en qualsevol altre acte de control que s'establisca sobre este tema en les convocatòries.  
  
Article 32. Incidència pressupostària  
L'execució d'esta ordre no comporta increment de la despesa pública més enllà dels crèdits consignats a este efecte en els pressupostos anuals de la Generalitat, dins dels corresponents programa i línia pressupostària, per a finançar les seues corresponents convocatòries.  
  
Article 33. Tractament de dades de caràcter personal  
1. La gestió de les subvencions previstes en estes bases comporta el tractament de dades de caràcter personal, i per això s'han de complir les mesures i garanties regulades en la normativa en matèria de protecció de dades, especialment el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'estes dades, i la Llei orgànica 3/2018, de 5 de desembre, de protecció de dades personals i garantia dels drets digitals.  
  
2. En el disseny dels formularis de sol·licitud i aportació documental i en les publicacions (en diaris oficials, portal de transparència, etc.) i altres actes administratius, s'hauran de tindre en compte els principis de protecció de dades. En concret, les dades personals seran adequades, pertinents i limitades a allò necessari en relació amb els fins per als quals són tractades.  
3. En les convocatòries s'inclourà la informació que ha de facilitar-se a les persones interessades en relació amb les seues dades de caràcter personal, de conformitat amb el que es preveu en els articles 13 i 14 del Reglament (UE) 2016/679 i en l'article 11 de la Llei orgànica 3/2018, de 5 de desembre.  
4. En tota la gestió de les subvencions es garantirà una seguretat adequada de les dades personals, inclosa la protecció contra el tractament no autoritzat o il·lícit i contra la seua pèrdua, destrucció o mal accidental, mitjançant l'aplicació de mesures tècniques o organitzatives apropiades, i aconseguir així la integritat i confidencialitat de les dades.  
  
  
  
DISPOSICIÓ TRANSITÒRIA  
  
Única. Actuacions a les quals se li va concedir subvenció abans de l'entrada en vigor de la present ordre però el termini d'execució de la qual finalitza amb posterioritat  
A les actuacions a les quals es va concedir una subvenció abans de l'entrada en vigor d'aquesta ordre, però el termini d'execució de la qual finalitza amb posterioritat, no els serà aplicable aquesta ordre, i s'hauran de regir per la normativa en funció de la qual es va dictar la resolució de concessió corresponent.  
  
  
DISPOSICIÓ DEROGATÒRIA  
  
Queda derogada l'Ordre 6/2021, de 13 d'octubre, de la Conselleria d'Economia Sostenible, Sectors Productius, Comerç i Treball, per la qual s'establixen les bases reguladores per a la concessió d'ajudes per a impulsar la competitivitat industrial sostenible de la Comunitat Valenciana, modificada parcialment per l'Ordre 12/2022, de 10 de novembre.  
  
  
  
DISPOSICIONS FINALS  
  
Primera. Instruccions  
Es faculta la direcció general amb competències en matèria d'indústria per a dictar les instruccions que siguen necessàries per a l'aplicació d'esta ordre i de les corresponents convocatòries.  
  
Segona. Entrada en vigor  
Esta ordre entrarà en vigor l'endemà de la seua publicació en el Diari Oficial de la Generalitat Valenciana.  
  
València, 30 de gener de 2024  
  
La consellera d'Innovació, Indústria, Comerç i Turisme,  
NURIA MONTES DE DIEGO